Fi żmien il-Kavallieri, l-imqarrun, il-kirxa u l-kawlata kienu fost il-platti li kont issib fil-kċina tal-ibliet madwar il-Port, waqt li fl-irħula kont isib l-aktar il-minestra u t-torta tal-fenek. “Jidher minħabba l-liġijiet li kienu jagħmlu l-Kavallieri, jidher li kienu jaqbdu l-aktar fniek. Fniek miż-żgħar tax-xiber, mhux issajjar wieħed imma trid taqbad diversi. Jidher li wieħed mill-mod faċli li kienu jagħmlu l-fniek kien billi jagħmlu t-torta tal-fenek,” spjega l-Istoriku, il-Professur Carmel Cassar. Il-Professur Cassar spjega li kien hemm differenza bejn il-kċina tal-ibliet madwar il-Port u l-ikel tal-irħula u Għawdex, fejn kienu jgħixu żewġ terzi tal-Maltin. Ir-raħlin kienu jieklu l-prodotti li jkabbru fl-għelieqi tagħhom stess u għalihom il-kaċċa kienet neċessità. Il-kirxa kienet popolari tant li b’kontra sens daħlet ukoll fid-dizzjunarju tal-espressjonijiet Maltin meta jgħidulek ‘qatt ma kilt kirxa miegħek’. “Wieħed mill-postijiet famużi fejn kienu jieklu l-kirxa fl-antik kien wara s-Suq. Tiekol il-kirxa jiġifieri tagħmel in-negozju, naqblu… nifthiemu fuq xi ħaġa… u din interessanti ferm, tagħmilha l-Belt li tiekol il-kirxa, u ma tagħmilix f’xi raħal,” qal il-Prof Cassar. Il-Professur Cassar irrimarka li ħafna ikel fil-kċina Maltija ssibu f’partijiet oħra tal-Mediterran. Semma’ li l-bigilla ssibha wkoll f’Lecce fin-naħa t’isfel tal-Italja, b’differenza li minflok jużaw it-tewm u t-tursin, jużaw l-oregano. L-Ingliżi wkoll ħallew impatt fuq l-ikel tal-Maltin u daħħlu l-ikel tal-bott, bħal corned beef, frott u saħansitra ħalib tal-bott. Il-Professur Cassar qal li dawn ippruvaw idaħħlu l-patata, li għalkemm kienu jkabbruha l-Argotti lejn nofs is-seklu tmintax, ma tantx kienet popolari mal-Maltin, li bdew idaħħluha fid-dieta tagħhom minħabba l-ġuħ. “Daħlet bi sforz kbir min-naħa ta’ Sir Alexander Ball immedjatament kif ġie,” fisser Prof Cassar dwar il-patata. “Għaliex l-Ingliżi, speċjalment il-baħrin, kienu mdorrijin jieklu l-patata. Imma damet ħafna biex taqbad, ma riduhiex il-Maltin. Bl-ebda mod ma riduha.” Il-Professur Cassar żied li waqt li fis-seklu dsatax l-imqarrun il-forn baqa’ popolari man-nies tal-ibliet, fl-irħula kienu jagħmlu r-ravjul, platt meqjus tal-okkażjoni. Il-Maltin addataw ħafna mill-platti tal-Ingliżi bħas-Sunday Roast, li minflok iċ-ċanga jew il-ħaruf bdew jagħmluh bil-majjal, platt li għadu popolari sal-lum. Maż-żminijiet ħafna mill-ikel biddel is-sinifikat, bħal qagħaq tal-għasel, il-kwareżimal u l-biskuttini, li llum issibhom is-sena kollha, meta dari kienu għal okkażjonijiet partikolari biss.